投梁參政
作者：陸游
朝代：宋

paragraphs: 浮生無根株，志士惜浪死。
雞鳴何預人，推枕中夕起。
游也本無奇，腰折百僚底。
流離鬢成絲，悲咤涙如洗。
殘年走巴峽，辛苦爲斗米。
遠衝三伏熱，前指九月水。
回首長安城，未忍便萬里。
袖詩叩東府，再拜求望履。
平生實易足，名幸污黄紙。
但憂死無聞，功不挂青史。
頗聞匈奴亂，天意殄蛇豕。
何時嫖姚師，大刷渭橋恥。
士各奮所長，儒生未宜鄙。
覆氊草軍書，不畏寒墮指。